**9.** Εφόσον την πολυμάθεια την ακολουθεί η πολυλογία (για τούτο ο Πυθαγόρας πρόσταζε τους νέους να τηρούν πενταετή σιωπή, την οποίαν επονόμασε εχεμύθεια),[[1]](#footnote-2) μοιραίο συνακόλουθο της περιέργειας είναι η κακολογία.[[2]](#footnote-3) Οι περίεργοι, λοιπόν, με την ίδια ευχαρίστηση επικοινωνούν όσα ηδονίζονται να ακούν, και με μεγάλη χαρά διαδίδουν παντού όσα συλλέγουν από τους άλλους με περισσή φροντίδα. Εξού και, εκτός όλων των άλλων κακών, η συγκεκριμένη αρρώστια στέκεται εμπόδιο στην εκπλήρωση της ίδιας τους της επιθυμίας,[[3]](#footnote-4) αφού όλοι φυλάγονται από αυτούς και τους κρύβουν την αλήθεια, ενώ δεν είναι πρόθυμοι ούτε να κάνουν το παραμικρό ενόσω βλέπει ο πολυπράγμων ούτε να μιλήσουν ενόσω αυτός ακούει. Αντιθέτως, και τις σκέψεις τους συγκρατούν και τους διακανονισμούς της δουλειάς τους αναβάλλουν, έως ότου αυτός φύγει από τη μέση. Εάν δε τύχει και ο πολυπράγμων εμφανιστεί ενόσω συζητείται κάτι εμπιστευτικό ή συντελείται κάποια συναλλαγή σπουδαία, αμέσως όλοι ‘αποσύρουν’ και αποκρύπτουν τα συμβαίνοντα, όπως ακριβώς σπεύδουμε να απομακρύνουμε τον μεζέ από μια γάτα που τυχαίνει να περάσει τρέχοντας˙ ώστε πολύ συχνά οι τύποι αυτοί είναι οι μόνοι στους οποίους δεν λένε μήτε δείχνουν όσα μπορούν όλοι οι υπόλοιποι να ακούσουν και να δουν.

Για τον ίδιον ακριβώς λόγο, τον πολυπράγμονα δεν τον εμπιστεύεται κανείς˙[[4]](#footnote-5) στους υπηρέτες, λοιπόν, και στους ξένους ας εμπιστευόμαστε περισσότερο τις επιστολές, τα γράμματα και τις σφραγίδες μας παρά σε πολυπράγμονες φίλους ή συγγενείς. Ο περιβόητος Βελλεροφόντης[[5]](#footnote-6) δεν παραβίασε μήτε τη σφραγίδα του γράμματος που μετέφερε˙ χάρις στην εγκράτεια που τον διέκρινε, δεν άπλωσε διόλου το χέρι του στην επιστολή, και ας τον κατηγορούσε, όπως, άλλωστε, είχε κάνει και με την ίδια τη γυναίκα του βασιλιά. Διότι η πολυπραγμοσύνη είναι ένδειξη έλλειψης εγκράτειας όπως και η μοιχεία, και, πέραν αυτού, ένδειξη παντελούς έλλειψης κοινού νου και τρομερής αφροσύνης. Πράγματι, είναι το αποκορύφωμα της μανίας και της παραφροσύνης το να αγνοείς τόσες γυναίκες που είναι ελευθέρως διαθέσιμες σε όλους και να εξωθείσαι, αντ’ αυτού, σε εκείνην που είναι κλειδαμπαρωμένη και πανάκριβη – και πολλές φορές, καθώς αποδεικνύεται, άσχημη. Και όμως, αυτό ακριβώς κάνουν οι πολυπράγμονες˙ παρακάμπτουν, δηλαδή, πολλά και αξιόλογα θεάματα ή ακούσματα και ψυχαγωγικές ή περισπούδαστες ασχολίες, και καταλήγουν να ανοίγουν ξένες επιστολές άνευ αξίας, να κολλούν τα αυτιά στους τοίχους των γειτόνων τους και να ψιθυρίζουν μαζί με τους οικιακούς δούλους και με τα γύναια, με τρόπο που πολλές φορές επισύρει κινδύνους και οπωσδήποτε φήμη κακή.

1. Πρβλ. Πλουτάρχου *Νουμᾶς* 8 (65B) και *Περὶ τοῦ βίου καὶ τῆς ποιήσεως τοῦ Ὀμήρου* 149 (Bernardakis, τομ. 7, σελ. 420). Επίσης, Λουκιανού *Βίων πρᾶσις* 3. [↑](#footnote-ref-2)
2. Πρβλ. Πλουτάρχου *Περὶ ἀδολεσχίας* 508C. [↑](#footnote-ref-3)
3. Πρβλ. Πλουτάρχου *Περὶ ἀδολεσχίας* 502E-F. [↑](#footnote-ref-4)
4. Πρβλ. Πλουτάρχου *Περὶ ἀδολεσχίας* 503C-D. [↑](#footnote-ref-5)
5. Βλ. Ομήρου *Ἰλιάς* Ζ 155-90. [↑](#footnote-ref-6)